Hrvatski sabor
20050119

Poštovani gospodine predsjedniče, predstavnici Vlade. Sada sam provjerio kod kolega iz HSS-a, ove godine se navršava 100-ta obljetnica čuvenoga dijela Stipice Radića Europa, biti će reprintirano ovih dana, mislio sam da je imao 31 godinu, izgleda da je imao 34 godine kada je tiskao to djelo koje je odražavalo intelektualne stavove tadašnje političke elite spram Europe. Mi danas zapravo trebamo odrediti s kakvim dokumentom hoćemo ići pred hrvatsku javnost u ime Hrvatskoga sabora. Dobili smo šest stranačkih rezolucija ili deklaracija povezanih sa ovom temom koje su pojedinačno sve bolje od kompilata koji je nastao teorijom krojenja škarama od strane nekog pisca. Mislim da je najbolji od tih 6 dokumenata, teško mi je to kazati dokument SDP-a i HSS-a koji je cjelovit, ali ima u sebi dva, dva elementa koji su možda nespojivi. Prvi element je deklaratornog karaktera u povodu početka pregovora i to bi smisao trebao biti tog dokumenta o kojem bi mi trebali danas donijeti odluku. Ovaj kompilat je naprosto odraz stanja duha u ovome visokome Domu i težnje da se postigne kompromis po načelu najmanjeg zajedničkog nazivnika.